1. JOHDANTO

Euroopan unionin valtion- tai hallitusten päämiehet ja Turkin pääministeri keskustelivat 7. maaliskuuta 2016 EU:n ja Turkin suhteista ja yhteisen toimintasuunnitelman täytäntöönpanon edistymisestä.

Tapaamisessa oltiin yksimielisiä siitä, että tarvitaan vahvoja toimia, jotta saadaan suljettua ihmisten salakuljetukseen käytetyt reitit, murennettua salakuljettajien liiketoimintamalli, suojattua EU:n ulkorajat ja ratkaistua muuttoliikekriisi Euroopassa. On saatava estettyä se, että laivaan pääsystä on suora yhteys mahdollisuuteen asettua Eurooppaan.

Yksi tärkeistä toimista on Naton operaatio Egeanmerellä. Sen tehtävänä on havaita mahdollinen salakuljetustoiminta ja ilmoittaa siitä Turkin viranomaisille ajantasaisesti. Naton operaation ja Frontexin yhteistyö on ratkaisevan tärkeä sääntöjenvastaisesti maahan tulevien virran tyrehdyttämiseksi.

EU-maiden johtajat suhtautuivat erittäin myönteisesti Turkin tekemiin lisäehdotuksiin ja päättivät ryhtyä yhteistyöhön Turkin kanssa sääntöjenvastaisen EU:n alueelle tulon vähentämiseksi. Yhteistyö nojautuu kuuteen perusperiaatteeseen. Eurooppa-neuvoston puheenjohtajaa pyydettiin edistämään näitä ehdotuksia ja työstämään niiden yksityiskohtia Turkin kanssa ennen maaliskuussa pidettävää Eurooppa-neuvostoa. Tässä tiedonannossa esitetään, miten yhteisen toimintasuunnitelman kuutta periaatetta olisi vietävä eteenpäin hyödyntämällä yhteistyön kaikki mahdollisuudet EU:n lainsäädäntöä ja kansainvälistä oikeutta noudattaen.

EU:n ja Turkin välinen yhteistyö, yhteiset eurooppalaiset ratkaisut ja Euroopan muuttoliikeagendan kokonaisvaltainen toteuttaminen ovat keskeiset edellytykset toimivan ratkaisun löytämiseksi muuttoliikkeen ja pakolaistulvan asettamiin haasteisiin.

Nämä yhteiset toimet pakolaiskysymyksen hoitamiseksi ovat osa laajempaa vuorovaikutusta, jossa Turkki nähdään EU:n ehdokasvaltiona ja strategisena kumppanina.

2. KUUSI PERIAATETTA EU:N JA TURKIN YHTEISTYÖN EDISTÄMISEKSI MUUTTOLIIKEKRIISIN YHTEYDESSÄ

2.1. Palautetaan kaikki uudet Turkista Kreikan saarille sääntöjenvastaisesti tulevat henkilöt

On välttämätöntä palauttaa kaikki uudet sääntöjenvastaisesti tai turvapaikanhakijoina Kreikkaan tulevat Turkkiin, jotta voidaan hajottaa kuvio, jossa pakolaiset ja muut tulijat vaarantavat henkensä turvautumalla salakuljettajiin. Sekä kansainvälistä suojelua tarvitsevien että muiden henkilöiden palautuksissa on kuitenkin noudatettava kansainvälisen ja EU:n oikeuden mukaisia pakolaisten turvatakeita. Turkin ja Kreikan välisten muuttovirtojen tämänhetkisen voimakkuuden vuoksi olisi katsottava, että tällaiset tilapäiset poikkeusjärjestelyt ovat tarpeen inhimillisen kärsimyksen lopettamiseksi ja yleisen järjestyksen palauttamiseksi. Niiden toteuttamiseksi tarvitaan asianmukainen toimintakehys.

Viime aikoina on edistytty sellaisten sääntöjenvastaisesti maahan tulleiden henkilöiden ja turvapaikanhakijoiden, jotka eivät ole kansainvälisen suojelun tarpeessa, takaisinotossa Turkkiin Kreikan ja Turkin kahdenvälisen takaisinottosopimuksen nojalla. Uusissa palauttamisjärjestelyissä olisi hyödynnettävä tätä kehitystä, ja kaikkien osapuolten olisi tehtävä yhteistyötä palauttamisten nopeuttamiseksi ja tehostamiseksi.

Kansainvälistä suojelua tarvitsevien Turkkiin palautettavien henkilöiden oikeusturvatakeet

Sääntöjenvastaisesti tai turvapaikanhakijoina Kreikkaan tulleiden henkilöiden palauttamisessa Turkkiin on noudatettava kansainvälistä ja EU:n oikeutta. Jokainen tapaus on käsiteltävä erikseen. Tämä on Euroopan ihmisoikeussopimuksen ja Euroopan unionin perusoikeuskirjan mukainen perusedellytys. Turvapaikkamenettelydirektiivissä säädetään oikeudellisista ja menettelyihin liittyvistä edellytyksistä, joita on noudatettava. Ei siis voida harjoittaa yleistä palauttamispolitiikkaa, koska tämä olisi ristiriidassa lainsäädännön vaatimusten kanssa.

Direktiivin mukaan tietyissä olosuhteissa on mahdollista soveltaa nopeutettua menettelyä, jolloin ei ole tarpeen tutkia turvapaikkahakemuksen sisältöä. Näissä tapauksissa voidaan katsoa, että hakemuksen tutkittavaksi ottamisen edellytykset puuttuvat. Tämä on mahdollista erityisesti silloin, kun voidaan olettaa, että toinen valtio suorittaa tutkinnan tai antaa riittävän suojelun. Tällainen tilanne syntyy esimerkiksi, kun hakija on jo tunnustettu pakolaiseksi ns. ensimmäisessä turvapaikkamaassa tai kun hän kuuluu siellä muuten riittävän suojelun piiriin, tai kun hakija on tullut EU:hun turvallisesta kolmannesta maasta, jossa hänelle taataan tosiasiallinen mahdollisuus saada suojelua (vaikka hän ei olisikaan sitä saanut).

Turvapaikkamenettelydirektiivissä säädetään useista turvatakeista. Kun turvapaikkahakemuksen Kreikassa jättänyt henkilö on rekisteröity ja tunnistettu EU:n sääntöjen mukaisesti, hänelle on järjestettävä henkilökohtainen puhuttelu, jos vastuuviranomainen katsoo, että hän kuuluu johonkin edellä mainituista ryhmistä eikä hänen hakemustaan siten oteta tutkittavaksi. Tämä mahdollistaa seulonnan sen määrittämiseksi, liittyykö hakijan tilanteeseen erityisiä piirteitä. Tutkimatta jättämistä koskevasta päätöksestä voi valittaa. Ensimmäisen turvapaikkamaan osalta näin on sekä silloin, kun hakija on tunnustettu pakolaiseksi, että tilanteessa, jossa hänellä on ”riittävä suoja”. Turvallisen kolmannen maan osalta direktiivissä määritellään palauttamisen edellytykset, jotka koskevat sekä kyseisen maan olosuhteita että hakijan henkilökohtaista tilannetta. Ennen kansainvälisen suojelun tarpeessa olevan henkilön palauttamispäätöksen tekemistä jäsenvaltion viranomaisten on oltava vakuuttuneita siitä, että kolmas maa noudattaa tiettyjä perusoikeuksiin, syrjimättömyyteen ja kansainvälisen oikeuden kunnioittamiseen perustuvia vaatimuksia.

Näyttää siltä, että näiden säännösten soveltaminen edellyttäisi sekä Kreikan että Turkin kansallisen lainsäädännön muuttamista. Kreikan osalta tämä koskee Turkin asemaa turvallisena kolmantena maana ja edellyttää useiden muutoksenhaku- ja muita menettelyjä koskevien yksityiskohtaisten sääntöjen muuttamista. Turkin osalta muutostarve koskee esimerkiksi Turkista lähteneiden syyrialaisten tilapäisen suojelun uudistamista, kaikkien kansainvälistä suojelua tarvitsevien henkilöiden pääsyä turvapaikkamenettelyjen piiriin, mihin Turkki on sitoutunut EU:n ja Turkin yhteisessä toimintasuunnitelmassa, ja sen varmistamista, että Geneven yleissopimuksen tasoista suojelua annetaan myös muille kuin syyrialaisille, erityisesti palautetuille henkilöille.

Kun turvapaikkahakemuksen tutkimisen edellytysten on todettu puuttuvan tai kun hakemus on todettu perusteettomaksi, henkilö voidaan palauttaa sovellettavan takaisinottosopimuksen mukaisesti. Turkin on kunnioitettava kaikissa tapauksissa palautuskiellon periaatetta (non-refoulement) voimassa olevien kansainvälisten velvoitteidensa mukaisesti.

Jos Kreikka ja Turkki noudattavat näitä turvatakeita, järjestelmä on EU:n lainsäädännön ja kansainvälisen oikeuden mukainen.